CELEX: 32020R1165
Language: el
Date: 2020-08-06 00:00:00
Title: Εκτελεστικός κανονισμός (ΕΕ) 2020/1165 της Επιτροπής της 6ης Αυγούστου 2020 για την τροποποίηση του εκτελεστικού κανονισμού (ΕΕ) 2020/353 της Επιτροπής για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές χαλύβδινων τροχών δρόμου καταγωγής Λαϊκής Δημοκρατίας της Κίνας

7.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 258/9
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1165 ΤΗΣ ΕΠΙΤΡΟΠΗΣ
         της 6ης Αυγούστου 2020
         για την τροποποίηση του εκτελεστικού κανονισμού (ΕΕ) 2020/353 της Επιτροπής για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές χαλύβδινων τροχών δρόμου καταγωγής Λαϊκής Δημοκρατίας της Κίνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2020/353 της Επιτροπής (2), επιβλήθηκαν οριστικοί δασμοί αντιντάμπινγκ και εισπράχθηκαν οριστικά προσωρινοί δασμοί στις εισαγωγές χαλύβδινων τροχών δρόμου καταγωγής Λαϊκής Δημοκρατίας της Κίνας.
                  
               
                     (2)
                  
                  
                     Το άρθρο 4 του εκτελεστικού κανονισμού (ΕΕ) 2020/353 αναφέρει: «Όταν υποβάλλεται διασάφηση για τη θέση σε ελεύθερη κυκλοφορία των προϊόντων που αναφέρονται στο άρθρο 1, αναγράφεται ο αριθμός τεμαχίων των εισαγόμενων προϊόντων στον σχετικό χώρο της εν λόγω διασάφησης.». Οι υπηρεσίες της Επιτροπής έλαβαν παρατηρήσεις από τα κράτη μέλη και τους εμπόρους σχετικά με την καταγωγή των εισαγόμενων προϊόντων.
                  
               
                     (3)
                  
                  
                     Θα πρέπει να διευκρινιστεί ότι ο αριθμός των τεμαχίων θα πρέπει να δηλώνεται για τις εισαγωγές χαλύβδινων τροχών δρόμου, ανεξάρτητα από την καταγωγή τους, και ότι τα κράτη μέλη θα πρέπει να ενημερώνουν την Επιτροπή σχετικά με τον αριθμό των εισαγόμενων τεμαχίων.
                  
               
                     (4)
                  
                  
                     Εν προκειμένω, η Επιτροπή αποφάσισε να τροποποιήσει το άρθρο 4 του εκτελεστικού κανονισμού (ΕΕ) 2020/353.
                  
               
                     (5)
                  
                  
                     Στο αγγλικό κείμενο, η λέξη «pieces» αντικαθίσταται από τη λέξη «items» για συνέπεια με τη συμπληρωματική μονάδα «number of items» (αριθμός στοιχείων), που ορίζεται στη Συνδυασμένη Ονοματολογία (3).
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            (δεν αφορά το ελληνικό κείμενο)
         
         
            Άρθρο 2
            Στο άρθρο 1 του εκτελεστικού κανονισμού (ΕΕ) 2020/353, η παράγραφος 3 αντικαθίσταται από το ακόλουθο κείμενο:
            
               
                  «3.   Η εφαρμογή των ατομικών δασμολογικών συντελεστών που καθορίζονται για τις εταιρείες που αναφέρονται στην παράγραφο 2 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, στο οποίο αναγράφεται δήλωση που φέρει ημερομηνία και υπογραφή υπαλλήλου της οντότητας που εκδίδει το τιμολόγιο, με αναφορά του ονόματος και της θέσης του/της, με την ακόλουθη διατύπωση: “Ο/Η κάτωθι υπογεγραμμένος/-η πιστοποιώ ότι τα (αριθμός τεμαχίων) του (υπό εξέταση προϊόντος) που πωλήθηκε για εξαγωγή στην Ευρωπαϊκή Ένωση και περιλαμβάνεται στο παρόν τιμολόγιο κατασκευάστηκε από την (επωνυμία και διεύθυνση εταιρείας) (πρόσθετος κωδικός TARIC) στην [οικεία χώρα]. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή”. Εάν δεν προσκομιστεί τέτοιο τιμολόγιο, εφαρμόζεται ο δασμός που ισχύει για όλες τις άλλες εταιρείες.».
               
            
         
         
            Άρθρο 3
            Το άρθρο 4 του εκτελεστικού κανονισμού (ΕΕ) 2020/353 αντικαθίσταται από το ακόλουθο κείμενο:
            
               
                  «Άρθρο 4
                  «Όταν υποβάλλεται διασάφηση για τη θέση σε ελεύθερη κυκλοφορία των προϊόντων που αναφέρονται στο άρθρο 1 παράγραφος 1, ανεξαρτήτως καταγωγής, αναγράφεται ο αριθμός τεμαχίων των εισαγόμενων προϊόντων στον σχετικό χώρο της εν λόγω διασάφησης.
                  Τα κράτη μέλη ενημερώνουν σε μηνιαία βάση την Επιτροπή για τον αριθμό των τεμαχίων που εισάγονται με τους κωδικούς TARIC 8708701080, 8708701085, 8708709920, 8708709980, 8716909095 και 8716909097, καθώς και για την καταγωγή τους».
               
            
         
         
            Άρθρο 4
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) 2020/353 της Επιτροπής, της 3ης Μαρτίου 2020, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές χαλύβδινων τροχών δρόμου καταγωγής Λαϊκής Δημοκρατίας της Κίνας (ΕΕ L 65 της 4.3.2020, σ. 9).
         
            (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).